Hviezdni priatelia 4
Temné čary

Vyšlo aj v tlačovej podobe

Objednať môžete na
www.albatros.sk

www.albatrosmedia.sk

Linda Chapmanová

Hviezdni priatelia 4 Temné čary – e-kniha

Copyright © Albatros Media a. s., 2020

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Venujem Tabithe Fox-Jallandovej,
ktorá by mala minimálne desať Hviezdnych zvierat (medzi nimi aj ovcu) – LC

Venujem Katherine – LF

HVIEZDNY SVET

Pod hviezdnym vodopádom sa trblietalo prekrásne jazierko. Na jeho okraji čakal výr Lovec a vedľa neho stál strieborný vlk. Obaja uprene hľadeli na obraz, ktorý sa zjavil na hladine. Bola na ňom sivovlasá pani, ktorá v ruke držala lesklý čierny kameň.

„Nepáči sa mi to, Lovec,“ prehovoril vlk. „Je plná hnevu a závisti. Chystá sa Hviezdnym priateľkám ublížiť.“

Výr ustarostene prikývol a zľahka prešiel krídlom po hladine. Obraz starej panej sa rozplynul a nahradil ho nový. Detská izba a v nej štyri asi desaťročné dievčatá, ktoré bezstarostne džavotali. Boli s nimi aj štyri zvieratá: líška, divá mačka, srnka a ryšavá veverička. Všetky zvieratká mali zvláštne tmavomodré oči a pochádzali z Hviezdneho sveta.

Vlk sa zadíval na dievča s odhodlaným pohľadom a plavými vlasmi po plecia, pri ktorom ležala líška a hlavou sa opierala o jeho plece. „Je až neuveriteľné, ako veľmi sa Maia podobá na svoju starú mamu,“ povedal.

„Dúfam, že zdedila aj jej odvahu a múdrosť,“ dodal vážnym hlasom výr. „Tieto štyri dievčatá budú potrebovať obrovskú dávku odvahy, ak chcú zastaviť tú, ktorá šíri vo svete ľudí temnú mágiu. Bude dôležité, aby dôverovali svojim inštinktom a vzájomnému priateľstvu. A najmä svojmu srdcu…“

PRVÁ KAPITOLA

Maia Greenová sedela so skríženými nohami na posteli. Cítila v tele príjemné šteklenie a zdalo sa jej, akoby každučký centimeter jej pokožky jemne šumel. Vedľa nej sedela líška Papraď, jej Hviezdne zviera. Maia však upierala pohľad na zrkadielko, ktoré držala v ruke. Spoza dverí k nej doliehal hlas jej staršej sestry Clio, volala na mamu, že nevie nájsť svoju obľúbenú sukňu.

„Ukáž mi, kde je Cliina obľúbená sukňa,“ zašepkala Maia.

Povrch zrkadielka sa zvlnil a objavila sa na ňom červená sukňa. Ležala pokrkvaná pod bielizníkom v sestrinej izbe.

„Mám ju!“ zvolala Maia natešene. Keď sa ešte len učila čarovať, trvalo jej dosť dlho, kým sa dokázala napojiť na prúd Hviezdnej mágie. Teraz s tým nemala najmenší problém.

Maia zistila, že vie čarovať vo chvíli, keď sem z Hviezdneho sveta zavítala Papraď spolu s ďalšími zvieratami, ktoré hľadali vo svete ľudí Hviezdnych priateľov. Hviezdnym priateľom sa mohol stať iba ten, kto úprimne verí v kúzla a rozumie reči zvierat. Hviezdny priateľ a jeho Hviezdne zviera dokážu pomocou mágie, ktorá prúdi medzi oboma svetmi, pomáhať ľuďom.

Papraď sa pritúlila k Maii, ktorú jemný kožúšok líšky príjemne šteklil. „Ide ti to výborne!“ pochválila ju líška.

Maia sa zhlboka nadýchla. Pocítila dôverne známu vôňu lesa a teplého jesenného dňa. „To je dobre. Pretože ak chcem zastaviť toho, kto v našom mestečku šíri temnú mágiu, musím byť silná. A nielen ja.“

Aj Maiine najlepšie kamarátky Lottie, Sita a Ionie sa stali Hviezdnymi priateľkami. Spoločne prišli na to, že v ich okolí niekto používa temnú mágiu a povoláva z Temnoty zlé Tiene. Maia a jej kamarátky tomu môžu pomocou prúdu Hviezdnej mágie zabrániť. Tiene sú zlí duchovia, ktorí prinášajú do ľudských životov nešťastie a smútok. No Hviezdne priateľky majú čarovné schopnosti a môžu zákerné Tiene odoslať späť do temných hlbín zeme.

„Zistíme, kto tie Tiene privoláva, a zastavíme ho!“ vyhlásila Papraď. „Uvidíme sa dnes s ostatnými?“

„Áno, dopoludnia sa stretávame u Ionie. Predtým sa asi zastavím u tety Mabel.“

Teta Mabel sa kedysi kamarátila s Maiinou starkou, ktorá prednedávnom zomrela. Maia okrem nej nepoznala žiadneho dospeláka, ktorý by vedel čarovať. Teta Mabel síce nepatrila k Hviezdnym priateľom ako Maia, ale dokázala čarovať pomocou čarovných kameňov a kryštálov.

Maia opäť začula sestrin krik na chodbičke pri schodoch. „Ejha, zabudla som povedať Clio, kde má sukňu.“

Keď Papraď zmizla v záblesku hviezdnej žiary, Maia otvorila dvere izby.

Maiina rodina o Hviezdnom svete nevedela. Ľudia, ktorí neverili v kúzla, sa o ňom nesmeli dozvedieť.

Clio stála bezradne na hornom stupienku schodiska. „Pozerala som sa úplne všade!“

„Tak si obleč niečo iné!“ zavolala na ňu mama z kuchyne.

„Ale ja si chcem dať tú sukňu!“

Maia vošla do Cliinej izby, v ktorej bol hrozný neporiadok, a podišla ku skrinke so zásuvkami. Nazrela pod ňu. V tej chvíli vošla do izby Clio. „Čo tu robíš?!“ oborila sa na Maiu.

„Pomáham ti hľadať sukňu,“ odvetila Maia. „Toto je ona?“ opýtala sa a vytiahla spod skrine červenú sukňu.

„Áno!“ skríkla Clio. No vzápätí sa zamračila. „To ty si mi ju tam dala!?“

„Nie!“ bránila sa Maia. „Len som si tipla, kde by asi tak mohla byť.“

Vo dverách izby sa zjavila mama. „Clio, nemôžeš si tu trochu upratať? Vôbec sa nečudujem, že nevieš nič nájsť.“

„Mami! Maia mi našla sukňu!“ zvestovala Clio radostne. „Len tak ďalej, sestrička – budem rada, ak mi budeš pomáhať nájsť stratené veci. Ako to robíš?“

Maia sa musela veľmi ovládať, aby sa neusmiala. Keby tak Clio vedela pravdu! „Nijako. Mám skrátka nos na hľadanie zapatrošených vecí.“

„Podľa mňa máš nadprirodzené schopnosti,“ vyhlásila Clio. „Mala by si na YouTube založiť vlastný kanál!“

Maia sa zasmiala a mávla rukou, no v duchu si pomyslela, že musí byť pri používaní mágie opatrnejšia.

„Clio, ja si nemyslím, že by mala Maia nadprirodzené schopnosti,“ pousmiala sa mama. „Problém je v tom, že nevieš hľadať. Rýchlo sa prezleč, nech ťa môžem hodiť k tej kamoške. A čo máš dnes v pláne ty?“ opýtala sa mama Maie, keď spoločne vychádzali z Cliinej izby.

„Stretnem sa s kamarátkami u Ionie. Môžem cestou navštíviť tetu Mabel?“

„Samozrejme,“ súhlasila pani Greenová. „Teta Mabel ťa veľmi rada uvidí. Povedz jej, že aj ja sa v dohľadnej dobe plánujem zastaviť na šálku čaju.“

„Dobre,“ povedala Maia a zbehla dolu schodmi.

DRUHÁ KAPITOLA

Maia prechádzala na bicykli uličkami Westcombu, malého pobrežného mestečka okresu Devon, kde bývala. Na lícach ju štípal mrazivý novembrový vzduch. Bolo zrejmé, že jeseň sa práve skončila a vystriedala ju zima – konáre stromov boli takmer holé a trávu pokrývala tenká vrstva námrazy.

Ľudia, ktorých Maia míňala, jej s úsmevom kývali a zdravili ju. Ani sa jej veriť nechcelo, že v mestečku žije niekto, kto chce všetkým ublížiť. No Maia a jej kamarátky už mali do činenia s viacerými Tieňmi: jeden prebýval v zrkadielku a spôsobil, že Clio žiarlila na svoju najlepšiu kamarátku, druhý prebýval v záhradnom trpaslíkovi a plnil malému dievčatku jeho priania tak, že pritom ubližoval iným. A minulý týždeň sa museli Hviezdne priateľky postaviť zoči-voči až štyrom Tieňom, ktoré sa ukrývali v gumených hračkárskych panáčikoch. Vďaka Tieňom strachu, ako sa im hovorí, si ľudia odrazu mysleli, že to, čoho sa najviac obávajú, sa naozaj stalo. Ešte šťastie, že sa Maii a jej kamarátkam podarilo včas odhaliť, čo sa deje, a spoločnými silami zahnali aj tieto zákerné Tiene späť do Temnoty.

Musíme nájsť toho, kto je za to všetko zodpovedný, pomyslela si Maia.

Zosadla z bicykla a oprela ho o múrik pred domčekom tety Mabel.

Pri pohľade na dom stojaci napravo ju premkli výčitky svedomia. Spolu s dievčatami boli ešte nedávno presvedčené, že práve pani Crooksová, ktorá tam býva, je tou neznámou ženou, čo sa venuje temnej mágii. Tieň prianí, ktorý sa ukrýval v záhradnom trpaslíkovi, im totiž prezradil, že osoba, ktorá privoláva Tiene, je žena. A keď prvýkrát stretli pani Crooksovú, boli si stopercentne isté, že je to práve ona. Rada chodievala do lesa po zotmení, správala sa k nim veľmi hrubo, za domom mala kopec trpaslíkov a Pŕhľava zacítila v jej záhrade Tiene. Napokon sa však ukázalo, že pani Crooksová je len celkom obyčajná stará pani, akurát nemá príliš v láske deti, má slabosť pre záhradných trpaslíkov a zachraňuje zranené lesné zvieratká.

Pri pohľade na dvoch trpaslíkov stojacich pred jej domom si Maia opäť spomenula, že musia zistiť, kto vložil Tieň prianí do trpaslíka, ktorého dostala do daru Paigina mama.

Teta Mabel otvorila dvere a celá sa rozžiarila. „Ahoj, Maia! Nečakala som ťa.“

„Idem k Ionie, a tak mi napadlo, že sa zastavím,“ vysvetlila jej Maia.

„To je od teba milé. Práve som dopiekla čokoládové sušienky – tie, čo máš tak rada.“

Maia si v predsieni zobula topánky a prešla do salónika, kde sa na policiach trblietali lesklé kamene a žiarivé kryštály. Na kávovom stolíku zazrela kartónovú škatuľu s krásnymi pletenými vianočnými ozdobami – boli tam tučniaky, snehuliaci a soby, všetky mali namiesto očí veľmi pekné trblietajúce sa čierne kryštáliky.

„Tie sú nádherné!“ rozplývala sa Maia.

„Ďakujem, Maia. Budem ich cez víkend predávať na vianočnom trhu. Prídeš?“

Vianočný trh sa každoročne konal v kultúrnom centre. Predávali sa na ňom vianočné ozdoby a dekorácie, koláčiky, pohľadnice a suveníry. Ešte minulý rok organizovala trh starká Anne. Maia naň chodila, odkedy si pamätala.

„Áno, prídem,“ povedala.

„Bez starkej Anne to nebude ono,“ povzdychla si teta Mabel. „Ale vynasnažíme sa, aby to bola naozaj výnimočná udalosť. Mestečko si zaslúži mať čo najkrajší vianočný trh! A teraz poď do kuchyne ochutnať z tých sušienok!“

Spoločne prešli do zadnej časti domu, kde bola kuchyňa, a sadli si za stôl. „Podarilo sa vám s kamarátkami vyriešiť tú záhadu s Tieňmi?“ opýtala sa teta Mabel, keď sa Maia ponúkla koláčikom. „Keď sme sa videli naposledy, vravela si, že podozrievate pani Crooksovú. Sledovala som ju a správa sa naozaj čudne, chodieva často do lesa, cez deň i za tmy…“

„Už sa to vyriešilo, teta Mabel,“ prerušila ju Maia.

„Stále neviem, kto to bol, no pani Crooksová určite nie. Predpokladáme, že temnú mágiu šíri niekto, kto ukryl Tiene do gumených panáčikov a prilepil ich k balíčkom prskaviek, ktoré ste nám dali.“

Teta Mabel sa zhrozila: „V tých malých hračkárskych panáčikoch boli Tiene?!“

Maia prikývla a pri spomienke na Tiene ju striaslo. „Áno. Tiene strachu. Boli naozaj hrôzostrašné.“

„A poslali ste ich späť do Temnoty? Ako sa vám to podarilo?“ nechápavo krútila hlavou teta Mabel.

„Sita s Ionie ich zahnali,“ odvetila Maia. „Ionie je Zaklínačka duchov, tá ich poslala späť do temných hlbín zeme. A Sita zistila, že má mimoriadnu schopnosť – čokoľvek ľuďom a Tieňom prikáže, musia to splniť.“

„Naozaj?!“ zhíkla prekvapene teta Mabel. „To je veru veľmi vzácna schopnosť. Aj tvoja starká ju mala.“

Maia prikývla. Pomocou čarovnej schopnosti sa pozerala do minulosti a videla, že jej starká mala rovnaké schopnosti ako Sita. Hviezdne priateľky majú rôzne schopnosti: Maia dokáže pomocou Hviezdnej mágie vidieť do minulosti i do budúcnosti a tiež je schopná vidieť, čo sa v danej chvíli deje niekde inde. Lottie je mimoriadne ohybná a rýchla a Ionie sa vie premiestňovať z miesta na miesto a dokáže prikázať Tieňom, aby sa vrátili do Temnoty. Vie tiež vykúzliť ilúziu niečoho, čo v skutočnosti neexistuje.

Najskôr som si myslela, že Sitina zázračná schopnosť spočíva v tom, že dokáže iných liečiť a upokojovať. No minulý týždeň sa ukázalo, že dokáže ovládať ľudí i Tiene. „Sita tým však nie je veľmi nadšená.“

„Povedz jej, že ak sa chce o tom porozprávať, je u mňa kedykoľvek vítaná,“ ponúkla sa teta Mabel. „Možno jej budem vedieť pomôcť.“

„Vďaka, odkážem jej to,“ odvetila Maia. Odrazu si spomenula, že sa chcela tety Mabel niečo spýtať. „Kde ste kúpili prskavky, ku ktorým boli pripnutí tí panáčikovia, teta Mabel?“

„V záhradnom centre,“ povedala teta Mabel. „Ach, keby som vedela, že sú v tých hračkách Tiene, v živote by som vám ich nedala! Kto ich tam len mohol dať? Neskúšala si to zistiť pomocou Vševidiaceho kameňa?“

„Nie, ale skúšala som sa pozrieť na iné veci,“ prezradila Maia. Teta Mabel darovala Maii bledoružový kameň, ktorým sa dalo pozrieť na to, čo sa udialo v minulosti. Maia to síce dokázala aj pomocou Hviezdnej mágie, no so Vševidiacim kameňom jej to šlo oveľa ľahšie. „Pozrela som sa do obdobia, keď ste vy a starká Anne boli mladé. Videla som, ako spolu čarujete.“

Vážení čtenáři, právě jste dočetli ukázku z knihy Hviezdni priatelia 4 Temné čary.
Pokud se Vám líbila, celou knihu si můžete zakoupit v našem e-shopu.